Johan Narvestad

Johan «Narven» Narvestad (født 25. mars 1904, død 7. september 1981) var en norsk idrettsmann, dommer og leder innen ishockey, bandy og fotball. Han representerte Hasle, senere Hasle-Løren.

Narvestad spilte opprinnelig bandy og var blant annet medstifter og første formann av Akershus Bandykrets i 1927. Da ishockey ble innført til Norge tidlig på 1930-tallet, var Narvestads klubb Hasle blant de første som tok idretten på programmet og han gikk inn for denne idretten. Han var kaptein på Norges herrelandslag i ishockey fra 1937–38, og så sent som i 1946 spilte han på klubblaget Hasle-Løren, var uttatt på «pressens lag», samtidig som han var president i Norges ishockeyforbund og dommer i finalen av NM i ishockey. I 1950 var Narvestad trener for det norske landslaget, og han ble den første som mottok forbundets gullmerke, den andre var Roar Bakke i 1959. Narvestad var også en av de to som først ble æresmedlemmer av ishockeyforbundet, den andre var Tore Johannessen som i 1956 også overtok ledervervet i forbundet.

Som fotballdømmer ledet han finalen i norgesmesterskapet i 1948. Det gikk ham bra, så han ble satt opp til å dømme de internasjonale oppgjørene Finland – Danmark 27. august 1950 og Sverige mot Finland den 2. september 1951. Kampene inngikk i nordisk mesterskap 1948–1951. Narvestad ledet dessuten NM-finalen i bandy i 1932. I 1969 mottok han Kongens fortjenstmedalje i gull, overrakt av Alf R. Bjercke, hans arbeidsgiver der Narvestad var lagersjef.

 Referanser 

Kategori:Norske ishockeyspillere
Kategori:Ishockeyspillere for Hasle-Løren IL
Kategori:Norske ishockeydommere
Kategori:Norske fotballdommere
Kategori:Fotballdommere som har dømt cupfinalen
Kategori:Norske bandyspillere
Kategori:Norske bandydommere
Kategori:Norske idrettsledere
Kategori:Kongens fortjenstmedalje i gull
Kategori:Personer fra Oslo